དེ་དུས་དགའ་སྣང་དང་སྤྲོ་སྣང་བློར་མི་ཤོང་བ་ཞིག་གིས་བརྟས་ཏེ་ལུས་གང་མྱུར་སྒོས་ལྭ་བ་སོ་མ་གོན་ཏེ།ཐབ་ཁུང་དུ་ལམ་ལམ་འབར་བའི་མེ་ཁར་འདུས་ཏེ་ཁྱིམ་གྱི་ཁ་རྡང་སྟེང་གི་སྡེར་ཀའི་གསེང་ན་ཐ་ཐོར་བཞག་པའི་ཀ་ར་དག་བཟའ་འདོད་ཀྱི་འགྲམ་ཆུ་ལྡང་སྟེ་མཆིལ་མ་མིད་ཞོར་མིག་ཧྲིག་གེར་བལྟས་མྱོང་།ད་ལྟ་ཐུམ་མི་གཅིག་པའི་ཀ་ར་དང་བྲོ་བ་མི་འདྲ་བའི་ཀ་ར་གོ་རེ།མདོག་མི་མཐུན་པའི་སིལ་ཁུའི་བཏུང་ཆུ་རིགས་སྡེར་མ་དང་སྡེར་མ།སྡེར་ཁ་དང་སྡེར་ཁས་བྲག་རི་བརྩིགས་ནའང་།ད་ལྟའི་བྱིས་པ་རྣམས་དེ་དག་ཟ་འདོད་ཀྱི་འགྲམ་ཆུ་ལྡང་བ་ལྟ་ཅི།དེ་དག་ལས་གདམ་བསལ་དང་ཡི་གར་འཚམ་པ་བཟའ་བ་ལས་གཞན་དག་ལ་མིག་ཞགས་ཀྱང་མི་འཕེན་པ་རེད།ཡིན་ཡང་དེ་དུས་ང་ཚོ་ན་ཆུང་བྱིས་པ་ཚོས་གོ་དམར་དང་གོ་རེ་རྒྱལ་པོ་རེ་འགའ་སླེ་བོ་དང་སྨྱུག་ཕད་དུ་བཅུག་སྟེ་ལོ་གསར་ལེགས་སྐྱེས་སྐྱེལ་དུ་འགྲོ་བ་རེད།ལོ་གསར་ལེགས་སྐྱེས་སྐྱེལ་བར་སོང་ན་ཁྱིམ་བདག་གིས་ཀྱང་སྔ་མོ་ནས་གྲ་སྒྲིག་བགྱིས་པའི་བྱིས་པ་རྣམས་ཀྱི་ལོ་སྐལ་བསྡུ་སའི་ཆུ་ཁུག་ནང་དུ་ཀ་ར་རྡོག་གཅིག་གམ་སིལ་ཏོག་ཆང་བ་ལི།བ་དམ་དང་ཉི་འབྲས་ཐར་ཐོར་བཅས་སྟེར་ལ་ནང་སྒོས་སུ་བྱིས་པ་ཕོ་རྣམས་ལ་ཤོག་སྦག་ཆུང་ངུ་གཅིག་རེ་གཉིས་རེ་བྱིན་པའི་ཚེ་ན།ང་ཚོ་དགའ་བས་བརྟས་ཤིང་རང་བྱུང་གི་འཛུམ་ཆུང་མེ་ཏོག་གི་འདབ་ལོ་གྲོལ་བ་ལྟར་བཞད་འོངས།ང་ཚོ་བྱིས་པ་དག་གིས་མཚན་མོའི་མུན་པ་ཅི་འདྲའི་སྟུག་ནའང་གསལ་ལ་མི་གསལ་བའི་ལག་སྒྲོན་ཆུང་ངུ་རེ་བསྣམས་ཏེ་དགུན་གསུམ་གྲང་ངར་གྱི་ཙག་རླུང་གདོང་གིས་བསུས་ནས་ཁྱིམ་ཚང་ཉིས་བརྒྱས་གྲུབ་པའི་སྡེ་བའི་སྲང་ལམ་བརྒྱུད་དེ་འགྲོ་སྐབས་ཕན་ཚུན་ལ་བཀྲ་ཤིས་རྟེན་འབྲེལ་གྱི་དོད་དུ་ལོ་གསར་བཟང་ཞེས་འཚམས་འདྲི་རེ་བྱེད་ཞོར་བྱིས་པ་ཕན་ཚུན་གྱི་ལོ་གསར་ཀ་སྣོད་ཀྱི་མང་ཉུང་དང་བཟང་ངན་ལ་ཞིབ་ལྟ་བྱེད་པ་ལས་གཞན་ད་དུང་ཡུན་རིང་གྱོན་སྐལ་བྲལ་བའི་ལྭ་བ་སོ་མ་དེ་དག་ལོག་སར་གྱི་མཚན་མོར་གྱོན་པ་ན།བྱིས་པ་ཕན་ཚུན་གྱིས་དགོང་མོ་མུན་པ་མཐུག་ན་ཡང་ལག་སྒྲོན་བཀར་ཏེ་རིག་རིག་མིག་གིས་མགོ་ནས་མཇུག་བར་དུ་ཐེངས་ཤིག་ལོངས་སུ་སྤྱོད།ལོ་གསར་ལེགས་སྐྱེས་འཁྱེར་ཡུལ་གྱི་ཁྱིམ་ཚང་ལ་འབྱོར་ཏེ་ཨ་ཁུ་ཨ་ནེ་དང་ཕུ་བོ་ཨ་ཅེ་རྣམ་པས་བྱིས་པ་དག་གི་ལུས་ལ་གོན་པའི་ལྭ་བ་མཛེས་པར་བསྟོད་ར་ཐུང་ཐུང་རེ་བྱས་ཚེ།ཐོལ་བྱུང་དགའ་ནས་ཁོང་འཛུམ་ལྷུག་པོར་གྲོལ་བ་རེད།